Mods

Mods var en norsk rock-/popgruppe fra Stavanger med opphav på Rennesøy i midten av 1970-årene. Bandet ga ut tre album i perioden 1981 til 1984, hvor debutalbumet Revansj som inneholdt låten «Tore Tang» solgte aller best. Bandets tekster på de to første albumene var på Stavanger-dialekt og sammen med blant andre Stavangerensemblet og Asfalt utgjorde de en stavangerbølge i norsk rock på begynnelsen av 80-tallet. Bandet er også kjent for å være det første bandet til Morten Abel.

Historie 
Bandet ble startet under navnet Catrix på Rennesøy i 1974/75 av blant andre Helge Hummervoll og Kurt Ø. Olsen som da gikk i syvende klasse. Hummervoll spilte trommer i starten, mens Olsen spilte gitar. Øvrige medlemmer var Jarle Sørbø på gitar og Harald Brimsø på bass og sang. Etter noen år fikk bandet med seg Leif Nilsen på trommer, og Hummervoll gikk over til å spille keyboard. Da medlemmene flyttet til Stavanger i forbindelse med videregående skole, ble også bandets base flyttet til byen, og etter hvert forsvant Sørbø og Brimsø og ble erstattet av Torkild Viig på bass og Runar Bjaalid på gitar.

Bandet trengte ny vokalist, og etter annonsering rundt 1980 fikk de tak i Morten Abel Knutsen som nylig var flyttet til Stavanger fra Bodø. I 1980 vant de landsdelfinalen i NM i rock og deltok i finalen i Trondheim sammen med blant andre Vazelina Bilopphøggers og The Kids uten å nå til topps. Bandet hadde da begynt å komponere egne låter, og fikk etter NM-deltakelsen spille inn to låter, blant annet «Revansj», i NRK Rogaland sitt studio.
 
Ola Selvær som drev Staccato Studio fikk høre «Revansj» og inviterte bandet til å spille inn et album. Albumet Revansj ble spilt inn med Selvær som produsent og med bidrag fra musikere som Reidar Larsen (piano), Sverre Kvam (munnspill) og Geir Samsonsen (gitar). Bandet fikk kontrakt med Audun Tylden i PolyGram som ga ut debutalbumet sommeren 1981. I forbindelse med utgivelsen bestemte bandet seg for å skifte navn, og endte på navnet Mods etter at Morten Abel hadde sett filmen Dom kallar oss mods. 
Albumet inneholdt det som skulle bli bandets mest kjente sanger, blant annet «Tore Tang», «Me to går alltid aleina» og «Revansj», og var det av bandets album som solgte best. Etter utgivelsen ble Tor Øyvind Syvertsen med som gitarist mens Olsen sluttet i løpet av 1981.
I februar 1982 gikk bandet i studio for å spille inn sitt andre album, Amerika, også det med Selvær som produsent. Albumet ble gitt ut senere samme år, men solgte ikke like bra som debutalbumet. Før utgivelsen sluttet også gitarist Bjaalid. Senere samme år dro Nilsen i militæret, og Craig Whitson ble med som trommeslager, i utgangspunktet kun mens Nilsen var i militæret.

Høsten 1983 annonserte bandet at det ble oppløst i sin nåværende form, men at Abel Knutsen, Viig og Whitson hadde fått med seg gitarist Geir Samsonsen for å fortsette i en ny retning, uten å spille de gamle Mods-sangene. I utgangspunktet skulle de også finne et nytt navn på bandet, men året etter ble engelskspråklige Time Machine gitt ut under Mods-navnet. Albumet solgte dårlig, og samme år ble Mods oppløst for godt.

Gjenforeninger og samleplater 

Bandet ble gjenforent for tre konserter i 1990 for å hjelpe The September When-medlemmene økonomisk i startfasen. Bandet bestod av besetningen fra Revansj samt Stene Osmundsen på trommer, siden Leif Nilsen ikke hadde spilt trommer på mange år.

I 1992 ble bandets to første album gitt ut som en dobbel-CD under navnet Originaler. Sommeren 2006 ble det gitt ut en dobbel samleplate med 22 av bandets sanger med tittelen Gje meg litt merr - de beste. Etter fire uker hadde samleplaten solgt 20 000 eksemplarer og bandet hadde totalt solgt rundt 120 000 eksemplarer av alle sine utgivelser.

I desember 2011 annonserte bandet at de skulle gjenforenes for en konsert og spille på Viking stadion den 9. juni 2012. Som en oppkjøring før stadionkonserten spilte bandet 13. april 2012 på Hatlestrand i Kvinnherad og var med på å teste ut det nye konserthuset i Stavanger torsdag 31. mai. Selve stadionkonserten ble utsolgt, og nesten 25000 publikummere overvar gjenforeningen.  Tre uker etter konserten ga bandet ut konsertalbumet Live Viking stadion 9. juni 2012. I forbindelse med promoteringen av albumet opptrådte de på VG-lista-showet på Rådhusplassen i Oslo fredag 29. juni, hadde en minikonsert i Vågen i Stavanger lørdag 30. juni og fremførte to sanger foran Tippeligaoppgjøret mellom Viking og Rosenborg samme dag. Det ble også utgitt en DVD fra Mods-konserten på stadion med tittelen Mods - Live På Viking Stadion 9. juni 2012.

Bandet ble gjenforent igjen i juni 2017, da med to konserter på Viking Stadion med en rekke gjesteartister som opptrådte i tillegg til bandet selv. 

2012- og 2017-utgaven av bandet bestod av medlemmene fra de to første platene samt Stene Osmundsen på trommer.

Etter Mods 
I 1987 startet de tre tidligere Mods-medlemmene Morten Abel, Helge Hummervold og Tor Øyvind Syvertsen bandet The September When. Torkild Viig ble senere også medlem av bandet. Morten Abel startet senere en suksessrik solokarriere. Trommeslager Leif Nilsen gikk over til gitar og sang og startet i bandet Leif & Kompisane i 1984 med blant andre Viig som bassist i starten, og flere Mods-medlemmer innom som Kompis-medlemmer.

Under åpningsshowet for kulturhovedstaden 2008 i Stavanger, fremførte Morten Abel «Tore Tang», som regnes for den største Mods-klassikeren, for første gang siden bandets gjenforening i 1990.

I september 2012 ble en ny musikal basert på musikken til Mods satt opp som en av de første forestillingene i det nye konserthuset i Stavanger. Musikalen Revansj!, med Dag Schreiner i en av hovedrollene, var laget og produsert av Pål Mangor Kvammen og Jon Arne Sægrov.

Diskografi
 Revansj (Desperado Records, 1981)
 Amerika (Desperado Records, 1982)
 Time Machine (1984)
 Originaler (Sonet, 1992) - nyutgivelse av Revansj og Amerika på CD
 Gje meg litt merr - de beste (Sonet, 2006) - samlealbum
 Live Viking stadion 9. juni 2012 (Commercial Animal, juni 2012) - konsertalbum
Mods - Live På Viking Stadion 9. juni 2012 (musikk-DVD)

Medlemmer 
 Helge Hummervoll: keyboard (ca. 1975-1983, 1990, 2012-) 
 Kurt Ø. Olsen: gitar (ca. 1975-1981, 1990, 2012-)
 Leif Nilsen: trommer (ca. 1978–1982), akustisk gitar (1990, 2012-)
 Runar Bjaalid: gitar (ca. 1978-1982, 1990, 2012-)
 Torkild Viig: bass (ca. 1979-1984, 1990,2012-)
 Morten Abel Knutsen: vokal (1980-1984, 1990, 2012-)
 Tor Øyvind Syvertsen: gitar (1981-1983, 2012-)
 Craig Whitson: trommer (1982–1984)
 Geir Samsonsen: gitar (1983–1984)
 Stene Osmundsen: trommer (1990, 2012-)
 Jarle Sørbø: gitar (ca. 1975 - ca. 1978) 
 Harald Brimsø: bass og sang (ca. 1975 - ca. 1977)

Referanser

Eksterne lenker 
 Omtale av Mods i Norsk pop- og rockleksikon fra 2005
 Biografi i Rogalyd

Norske popgrupper
Norske rockegrupper
Kultur i Stavanger
Band etablert i 1980